Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружение на граѓани Центар за граѓански комуникации ЦГК - Скопје, поднесена против Решението на Агенцијата за национална безбедност, по предметот Барање за пристап до информации од јавен карактер, на 25.07.2023 година, го донесе следното

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, поднесена против Решението на Агенцијата за национална безбедност бр.02-4352/1 од 29.06.2023 година, заведена во Агенцијата под бр.08-269 на 11.07.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.** **02-4352/1 од 29.06.2023** **година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата Здружението на граѓани Центар за граѓански комуникации ЦГК - Скопје на 13.06.2023 година поднело Барање за пристап до информации од јавен карактер до Агенцијата за национална безбедност, со кое побарало по е-маил да му се достави електронски запис од следната информација:

„За буџетската ставка 481 – Градежни објекти

Список на планирани (без оглед дали со првичниот буџет или со ребалансот), а нереализирани објекти/проекти од буџетската ставка 481 – Градежни објекти од Буџетот на вашата институција за 2022 година, со наведување на локација на тие објекти/ проекти и нивната поединечна вредност“.

Постапувајќи по ова Барање, Имателот на информации на 29.06.2023 година на Барателот му доставува Решение бр.02-4352/1 од 29.06.2023 година со кое Барањето на Барателот се уважува. Во Решението е наведено дека: „Со Буџетот на Република Северна Македонија за 2022 година („Службен весник на Република Северна Македонија“ бр.287/21), на Агенцијата за национална безбедност на расходна ставка 481-Градежни објекти и беа обезбедени 140.000.000,00 денари планирани за купување на недвижен имот-објект. Истото не е реализирано.“

Незадоволен од горенаведеното Решение, Барателот на информации во законски предвидениот рок на 11.07.2023 година поднесе Жалба до Агенцијата, заведена во архивата на Агенцијата под бр.08-269. Во Жалбата е наведено дека: „Со овој одговор имателот на информацијата не одговорил по барањето на барателот. Имено, имателот на информацијата не ги доставил бараните документи: За буџетската ставка 481 – Градежни објекти: ...“.

Агенцијата со електронски допис бр.08-269 од 11.07.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации до Агенцијата на 14.07.2023 година достави Одговор на Жалба бр.02-4625/1 од 14.07.2023 година, заведен во Агенцијата под бр.08-269. Во Одговорот е наведено дека: „..укажуваме дека Центарот за граѓански комуникации по добивањето на Решението бр.02-4352/1 од 29.06.2023 година со кое Барањето за пристап до информации од јавен карактер бр.0302-567/1 од 13.06.2023 година се уважува, достави до Агенцијата за национална безбедност дополнителна електронска порака со која побара да им се достави „информација за Список на планирани а нереализирани објекти и проекти од буџетската ставка 481“....Со оглед на тоа дека од содржината на дополнителната електронска порака доставена од барателот, во прилог на која немаше доставено ново Барање за пристап..ниту дополнување на претходното, не беше видно и јасно дали барањето се однесува на конкретен документ....или информација без оглед на тоа во каков вид на документ истите се содржани...Податоците за разходната ставка 481 – Градежни објекти се дел од друг вид документи на Агенцијата за национална безбедност, во кои се содржани и други податоци и информации, а истите претставуваат класифицирани информации.“

На 18.07.2023 година Барателот на информации до Агенцијата достави емаил, во кој наведува дека: „Ве известуваме дека остануваме при Жалбата против имателот на информации Агенција за национална безбедност. Во одговорот имателот наведува дека ги има податоците за разходната ставка 481-Градежни објекти кои се дел од друг вид на документи во кои се содржани други податоци кои претставуваат класифицирани информации. Укажуваме дека согласно Законот за слободен пристап до информации од јавен карактер, доколку имателот на информации ги има податоците во било каков формат-вид, јавноста треба да биде запознаена со истите.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Агенцијата утврди дека Имателот на информации иако постапил согласно член 20 став 1 од Законот за слободен пристап до информации од јавен карактер со тоа што донел Решение со кое Барањето на барателот се уважува, на Барателот не му ги доставил во прилог сите бараните информации на начин и во форма наведени во Барањето.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 12 и 13 од истиот Закон, е должен да ја информира јавноста со објавување на податоци од негова надлежност....годишен Буџет и завршна сметка, годишни финансиски планови по квартали и програми за реализација на буџетот.

Што се однесува до наводите на Одговорот на жалба, на кој наведува дека „податоците за расходната ставка 481-Градежни објекти се дел од друг вид документи на Агенцијата...во кои се содржани и други податоци и информации, а истите претставуваат класифицирани информации“, Агенцијата му укажува на Имателот на информации дека во случајот Барателот на информации не бара документ кој е класифициран согласно Законот за класифицирани информации, туку бара податоци за планирани а нереализирани објекти/проекти од буџетската ставка 481 за 2022 година, за кое Имателот на информации е должен да ги објавува транспарентно и да му ја доставува бараната информација на Барателот на информации.

Доколку бараните информации претставуваат исклучок од Законот за слободен пристап до информации од јавен карактер, бил должен да донесе решение за одбивање врз основа на членот 6 став 1 точка 1 од Законот за слободен пристап до информации, со основ дека бараната информација е класифицирана информација со соодветен степен на класификација согласно Законот за класифицирани информации, со спроведен тест на штетност како задолжителна постапка при одбивање на пристапот до бараната информација регулиран во член 3 точка 6 и член 6 став 3 од Законот за слободен пристап до информации од јавен карактер, со кое се утврдува дека со објавувањето на таквата информација последиците врз интересот кој се заштитува се поголеми од јавниот интерес.

 Имено, доколку бараните информации претставуваат класифицирана информација при повторното постапување е должен согласно Законот за класифицирани информации („Сл.Весник на Република Северна Македонија“ бр.275/2019) до Агенцијата да достави доказ дека бараните информации претставуваат исклучок од Законот за слободен пристап до информации, со ознака за степенот и датум на класификацијата.

Во Правилникот за класификација на расходите донесен од Министерството за финансии бр.07-20647/1 од 09.06.2009 година во Класа 4-расходи, во делот 48 – Капитални расходи, под точка 482 – Други градежни објекти е предвидено што опфаќа ставката 482, меѓудругите се следните активности: Подготвување проекти вклучувајќи дизајн на улици, патишта и автопати; Изградба на улици, патишта и автопати; Изградба на мостови; Подготвување проекти, вклучувајќи дизајн на пречистителни станици и колектори; Купување на средства за телекомуникација; Подготовување проекти вклучувајќи дизајн на капацитети во енергетиката, и др.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му достави одговор на Барањето во целост, **на начин и во форма наведени во Барањето**.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Заменик директор,**

 **Blerim Iseni**